text: Anholdt 18 minutter efter mislykket røveri
  01 august 2013 kl. 08.20
  En 25-årig mand fra Fredericia blev fængslet i fire uger i et grundlovsforhør efter et mislykket røveri i Kolding. Han blev anholdt efter 18 minutter.
  Kort før kl. 14 gik den 25-årige ind i en kiosk på Kløvervej i Kolding. Han truede ekspedienten med en lille foldekniv og forlangte penge. Han truede på engelsk med ordene: I can kill you with this.
  Samtidig gjorde han en bevægelse over halsen og viftede med en lille foldekniv.
  Ekspedienten kom ud fra baglokalet og trykkede resolut på overfaldsalarmen. Hun sagde til den unge mand, at han hellere måtte stikke af.
  Men den 25-årig ville ikke give op. Han forsøgte at brække pengeskuffen op med den lille foldekniv. Men forgæves.
  Først derefter stak han af.
  Politiet kom til stedet - og flere patruljer kørte rundt i kvarteret.
  Og kun 18 minutter efter røveri-forsøget blev den 25-årige anholdt på Agtrupvej.
  Han har tilstået røveri-forsøget. Han har forklaret, at han var i desperat penge-mangel.
  